Prokureur skuldig bevind nadat hy van kliënte steel | Netwerk24
Deur Jana Breytenbach 17 Junie 2021 11:09
'n Prokureur van Worcester is summier van die prokureursrol geskrap nadat dit aan die lig gekom het dat hy sowat R1 miljoen van sy kliënte gesteel het.
Wharren Jacobus Fortuin (40) het sy eie praktyk, Van Dyk, Potgieter, Fortuin, in Worcester bedryf.
Luidens die Nasionale Kredietreguleerder se webtuiste was hy ook hier geregistreer en het hy sy dienste aangebied aan mense wat hulp met hul skuld benodig het. Sy dienste is op 31 Maart 2016 beëindig.
Zinzi Hani, woordvoerder van die Valke, sê Fortuin het tussen 2012 en 2014 sowat R1 miljoen van sy kliënte gesteel en dit vir eie gewin gebruik.
Die Valke se eenheid vir ernstige misdade het klagte ontvang oor die misdrywe en het ondersoek ingestel.
'n Lasbrief is aan Fortuin uitgereik om op 24 Januarie 2019 in die handelshof in Bellville op 15 aanklagte van diefstal te verskyn. Hierna het die Regsgenootskap hom van die rol van prokureurs geskrap. Hy mag nooit weer as prokureur werk nie.
Die staat het aangevoer hy het kliënte in siviele sake verteenwoordig waar daar uitbetalings was en die geld in sy rekening betaal is, terwyl dit na sy kliënte moes gaan.